”En Ek sal seën diegene wat jou seën, en hom vervloek wat jou vervloek; en in jou sal al die geslagte van die aarde geseën word." (Gen 12:3)
Uit Abraham is die Joodse volk gevorm deur wie God Homself wou openbaar. Hy het die nasies van die wêreld in oog gehad. God se plan is nog steeds die seën van nasies en daarom die opdrag dat ons vir die vrede van Jerusalem moet bid. "en laat Hom nie met rus nie, totdat Hy Jerusalem bevestig en maak tot 'n lof op aarde!" (Jes. 62:7)
ISRAEL AS EERSTE NASIE: Israel se profetiese roeping om 'n seën vir die nasies te wees en vrede die wêreld in te bring sal in volheid volbring word wanneer die Prins van vrede, Jesus Christus, Sy plek op die troon van Dawid inneem. Intussen het ons 'n verantwoordelikheid teenoor Israel. Redding is vanuit die Jode, dit was hulle wat aan ons die evangelie gebring het. Die eerste apostels was Jode en het ten koste van hulle lewens die blye boodskap die wêreld ingeneem. Ons is dus hul skuldenaars - ons skuld hulle ons seëninge en gebede in hierdie moeilike tye wat hulle deurmaak.
Ons opdrag om gebedsreise na Israel te onderneem, om ons Joodse broers (Messiaanse Jode) met stoflike goedere te dien en saam op Berg Sion die HERE te loof, gaan meebring dat ons 'n seën vir hulle gaan wees en sodoende die seën van Abraham saam met ons sal terugbring na ons gemeenskappe. Het God nie gesê Hy sal seën die wat Israel seën nie?
DIE KHOIKHOI: Die Khoi was die eerste nasie in Suidelike Afrika, sowat 2000 jaar voor van Riebeeck se koms hier deur God gevestig. Uit hierdie antieke volk het die Bruinmense ontstaan, direkte afstammelinge van die Khoi in wie se are die bloed van baie nasies ook vloei. Hul profetiese eindtyd roeping is om deur 'n altaar van lof en aanbidding Sy lof te verkondig en te bid sodat God ons land kan genees. Die profete stemme proklameer al vir meer as 100 jaar dat herlewing deur die Bruinmense in Suider Afrika sal kom. Dit was geen toevalligheid dat die 1860 Worcester-herlewing tydens die gebed van 'n bruin meisie begin het nie. Dit is in hierdie roeping waar ons hulle wil dien. Ons missie is om hierdie kosbare volk te help om as eerste-nasie van Suid-Afrika Israel toe te gaan sodat hulle Israel, die eerste-nasie van alle eerste-nasies kan seën en sodoende op die berg Sion geestelike seën en herlewing vir ons land kan gaan haal.
Ons visie is om deur die verkoop van professionele profetiese foto-materiaal fondse te genereer om intersessors uit Bruin gemeenskappe na Jerusalem te neem. Hierdie strategie wat die Heilige Gees ons gegee het, gee jou 'n geleentheid om 'n eindtyd-belegging in twee nasies te maak, Israel en Suid-Afrika. In ruil vir jou betrokkenheid ontvang jy seën en 'n geraamde, of geblokte profetiese foto, wat die Woord van die HERE in jou huis of besigheid proklameer! GAAN JY HELP, KOM JY SAAM?
Friemersheim wat oorspronklik Gonnakraal genoem was, het 'n ryke geskiedenis terug gedateer na die slawe tydperk van die 1800's. Hannah van Gonnakraal, was een van die bekendes wat slawe aangehou het. Die huis staan nog steeds en word deur Ant Millie bewoon waar sy die heerlikste konfyte kook. In hierdie huis het ons 'n versoening byeenkoms saam met lede van die gemeenskap gehou en kon ons die hartseer van die verlede uitvee.